**З А П И С Н И К**

од 4-тата седница на Советот на Општина Прилеп, одржана на 15.11.2021 година во салата на Општина Прилеп, со почеток во 12,15 часот

 Седницата ја отвори и со неа раководеше претседателот на Советот на Општина Прилеп, Дејан Проданоски.

 Добар ден.

 Почитувани членови на Советот!

 Ја отворам четвртата седница на Советот на Општина Прилеп и констатирам дека, од вкупно 27 членови на Советот, на седницата присуствуваат 27 членови на Советот, па спрема тоа Советот може полноважно да одлучува.

 Ве известувам дека на оваа седница покрај Вас членовите на Советот, поканети се и Градоначалникот на Општина - Прилеп, како и претставниците на средствата за јавно информирање.

 Пред да го утврдиме дневниот ред, записникот од 2-рата седница го ставам на гласање.

 Дали има забелешки по записникот?

 Бидејќи никој не се јавува за збор, ги молам членовите на Советот да се изјаснат

 Кој е “за” усвојување на записникот од 2-рата седница?

 Кој е “против”, кој е”воздржан”?

 Сите членови на советот гласаа „за”.

 Констатирам дека записникот е едногласно усвоен.

 За дневен ред на оваа седница, ги предлагам следните

прашања:

**Д Н Е В Е Н Р Е Д**

1.Предлог-План на развојни програми на Општина Прилеп за 2022 година.

2.Предлог-Квартален извештај за извршување на Буџетот на Општина Прилеп, за трет квартал од 2021 година.

3.Предлог-Одлука за давање согласност на тримесечниот извештај за финансиското работење на ЈКП „Водовод и канализација“ - Прилеп, за период од 01.07.2021 година до 30.09.2021 година.

4.Предлог-Одлука за давање согласност на тримесечниот извештај за финансиското работење на ЈКП „Комуналец“ - Прилеп за период од 01.07.2021 година до 30.09.2021 година.

5.Предлог-Одлука за давање согласност на тримесечниот извештај за финансиското работење на ЈОУ Дом за стари лица ,,Киро Крстески-Платник’’- Прилеп за период од 01.07.2021 година до 30.09.2021 година.

До мене како претседател на Советот пред самиот почеток на седницата стигнаа неколку барања и тоа:

1.Барање за ставање на предлог точки на седница на Совет закажана на 15.11.2021 година во 12,оо часот, итно овозможување на дигитален пренос со можност за снимање и трајно чување на снимките од страна а Општината за сите седници на Совет на Општина Прилеп со цел зголемување на транспарентноста.

2. Барање на точка итна мобилизација и екипирање на сите кризни тела како одговор за најавените рестрикции на електрична енергија со изготвен План за можни сценарија, се со цел нејзина правилна контрола.

3. Итен попис на целиот движен и недвижен имот во сопственост на Општина Прилеп, вклучувајќи ги сите јавни претпријатија.

4. Итно издавање на акредитации за сите советници и администрацијата вработена во општинската зграда како и за сите раководни лица во јавните претпријатија со истакната фотографија, име и презиме, политичка партија на советници, функција или сектор или одделенија на администрација и назив на ЈП доколку го има.

5. Итно и неодложно конституирање на Младински совет на Општина Прилеп.

6. Итно воведување на автобуска линија Прилеп – Штавица, Крушевица, Дуње, Витолиште и обратно два пати на ден во неделата – среда.

7. Барање за увид и фотокопие од сите извештаи на внатрешните ревизори и барање за внатрешна ревизија.

Со оглед на тоа што овие прашања кои што ги доставивте за поставување на истите како точки во дневниот ред. Прво овие две последниве извештај во смисла од внатрешните ревизори и барање за внатрешна ревизија се барања кои што треба да ги доставите до службите а ЛС, а не се за точки на днавен ред или согласно принципот за користење на информаци кои што се од јавен карактер.

По однос на воведувањето на итна автобуска линија, сметам дека треба дополнително да се дополнат точки и да се разгледуваат на Комисија, а вака пред самиот старт на Комисијата е неосновано и што би донесле сега ако ја поставиме точкава на дневен ред?

Понатаму итно и неодложно конституирање на Младински совет на Општина Прилеп. Младинскиот совет.... За итно и неодложно конституирање на Младински совет си има законски обврски и сметам дека службите во ЛС треба...

**ДЕЈАН ПРОДАНОСКИ:**

Има дел од постапката е почната, па понатаму има законска обврска секој да постапува по однос на тоа прашње за акредитациите, еве сум најповикан по однос на делот на акредитации за советниците, незнам тоа. За следна еве во овој дел можам да прифатам само да се договориме кој период би одговарал најмногу за да се изврши фотографирање на советниците и да се пристапи кон изработка на акредитациите. И сметам дека не треба да ја оптоваруваме седницата со техничко прашање како што е ова. Ова не е работа итен попис на целиот движен и недвижен имот и тоа не е работа на Советот, односно не е точка за разгледување и си има обврска според закон и не гледам итност во ова прашање.

Итна мобилизација и екипирање на сите кризни тела како одговор на најавените, ова е во најава и не знаеме дали така ќе биде, ама кризните тела и досега си функционираа, значи пред секое случување кое во идно време би настанало, тогаш сметам дека телата си се тука и ќе си испраќаат она што им е неопходно согласно Законот за ЛС. И по одно на ова последново итно овозможување на дигитален пренос со можност за снимање и трајно чување, во позадина се работи и тоа беше предизборно ветување и службите испратија дописи затоа што сите овие... однесувањето кон јавноста, односно снимањето чини и средства и треба технологија да се набави, која што во моментов ја нема ЛС. Испратени се писма циркуларни, односно за помош за обезбедување на средства од амбасади кои што функционираат на територијава на државава и бараме помош, односно испративме циркуларно писмо ако може средствата да ги обезбедиме да не се на товар на Буџетот на ЛС и сметам дека ќе се согласите сите да не биде тоа на товар на Буџетот. Да не го оптоваруваме дополнително Буџетот на ЛС и верувам дека на следна прилика кога ќе ги обезбедиме техничките можности за таквата работа, односно финансиските средства, кои што ќе бидат потребни, дека ќе ставиме на дневен ред на првата следна седница дури сум спремен и да закажеме дури и итна седница за да ја донесеме одлуката за снимање на седниците и јавно прикажување. Со тоа што ја користам приликата сега пред почетокот на седницава да ве замолам повторно да ги тргнете вашите уреди од овде од салата заради тоа што акредитација имаат само одредени лица кои треба да снимаат овде во оваа сала. За понатаму не мислам да правиме драми овде од седнициве на Советов, па да викаме обезбедување итн., итн. Секоја репродукција на овие материјали си сноси кривична одговорност, односно ќе се коси со позитивните законски прописи и она што како Деловник за работа и Статут на Општинава постои во моментов и си преземате ваша одговорност. Мое е да ве предупредам за да не правиме циркус овде драма, да не викаме полиција. Претходно побарав да разговараме и да наидам на ваше разбирање, ама нема, што значи продолжуваме понатаму. Вие според вашата лична одлука и вашето убедување, продолжете си понатаму, а секој си носи одговорност согласно позитивните законски прописи кои се на ниво на оваа држава кои што ги имаме и фунционираме така. Повели процедурално.

**ИВАН ЈОВАНОСКИ:**

За снимката на седницата може да биде снимана на компакт диск. Еве го компакт дискот од минатата седница, не е напоменето кој снима и кој треба да снима. Така да еве јас снимав компакт диск. Еве сега во однос на точкиве сакам да образложам на кратко. Не ја прочитавте прво точката за итно активирање на солидарниот фонд за реконструкција на општинскиот имот или решавање на станбеното прашање на семејствата кои настрадаа во домовите во пожарот кај социјалните бараки во Варош. Значи тоа нас ни е заверено и поднесено на 11.11.2021 година. Образложение за итност јас сметам дека нема ни потреба јас да прочитам образложение за итност на оваа точка. Дел од фамилиите се тука присутни во салава. Сметам дека итноста на оваа точка е затоа што станува збор за 4 социјално загрозени семејства, 11 членови од четирите бараки од кои двајца се инвалиди, тројца се малолетни деца, од кои едното дете е неполна година, другото дете е 2,5 години, третото дете 11 години, кои подолго време живееја во таканаречените социјални бараки во населба Варош. Овие социјално загрозени семејства беа изиграни од претходниот владеачки мандат и состав, нехумано беа сместени во интернатот, а дел од семејствата трошоците за кирија паднаа на нивни грб, иако претходниот градоначалник им ветувал помирување на сметките за кирија од страна на Општината. Општината е должна да излезе во пресрет и во најбрз можен рок да го реши ова прашање затоа што станува збор за општински бараки. Значи ова прашање не го прочитавте, ова прашање е итно и мора да се стави на дневен ред, а ако е итно, тогаш влегува на дневен ред без дискусија. Е сега зошто сметам дека е итен попис на целиот државен имот. И оваа точка е назначена како итна, за да ја знаеме едноставно која е нашата почетна точка, стартната позиција која ни е. Стартноста на ставање на оваа точка ја гледам во потребата да се утврди стартната позиција на овој мандатен состав затоа што не сакаме да ни се препиши ништо што не достасува или било украдено од претходните мандати. Потреба за попис од движен и недвижен имот во сопственост на Општината е чин и одговорност. Увид во ресурсите со кои располагаме, стартна точка за покренување на тужби од наша страна, од страна на граѓаните, значи се што е сумливо. А во врска со ревизиите, да, внатрешните ревизии си ја тераа општинската администрација. Иначе ние поднесовме и надворешни ревизии барем до надворешни ревизии (како се викаше тоа тело) да Завод за ревизија, значи за ЕЛС Прилеп за „Комуналец“, за „Водовод“, за Дом на стари лица и кои беа сега точки на дневен ред, затоа што во буџетине ондека видовме еден куп матни работи. Е сега за акредитацииве на наредна точка. За автобускава јас не гледам никаков проблем моментално, мислам дека се вработени околу двајца шофери во јавен превоз, така да луѓето бараат само едно комбе еден дел во неделата напред и назад, тоа е среда. Мариово е најзапоставениот регион секогаш. Значи 30 години Мариово е заборавен од сите. Ако сакате значи образложениево за итност ќе го прочитам и тоа. Сметаме дека итноста на оваа точка се заснова на потребата на месното население, кое живее и гравитира во овие села за дозволување барем на основни услови за живот. Според нашите инфиормации само во Дуње живее околу 25 жители, повеќето се возрасни стари лица, приматели на социјална помош, кои имаат егзистенционални проблеми. Со спротивставување со секојдневните предизвици неопходна им е поткрепа и потреба од пазарење на намирници, медицински прегледи итн., а само еден такси правец чини 650 денари, а тие живеат со 4.500 денари месечно. Значи ова е многу итно и прилично голем проблем. За дигиталниов пренос еве јасно дека Општината засега еве технички не е опремена за дигиталниов пренос. Еве јас лично сносувам одговорност дали смеам или не смеам да снимам, деловнички смеам да снимам затоа што член 66 и член 2 се толку јасни. Под јавни се подразбира јавност и под снимка се подразбира снимка. Е сега пошто Деловников ни е застарен од 2003 година, пишува снимка на компакт диск, затоа јас ви донесов снимка на компакт диск. Иначе ако сакате на USB или на драјв или било како. Околу кризните тела во ред, немам забелешка ако кризното тело е активно и работи, супер. Е сега итно и неодложно конституирање на Младинскиот совет. Проблемов овде е што е прекршен рокот прекршен неколку пати за конституирање на Младински совет. Итноста за ставањето на оваа точка на дневен ред ја гледам пробивањето на сите крајни рокови за формирање на Младински совет. Имавме ние муабет со децава со што младите фактички намерно се исклучени од активно партиципирање во предлозите на Советот и креирање на младинската визија за иднината. Цензурирани се средствата за функционирање што им следуваат по закон. Им се одземени, пренаменети т.е во последниов Ребаланс на буџетов за работи што не се од нивни интерес. Обесправени се и немаат никакво право на учество за развој на општеството и итно се наметнува потребата на барање на одговорност. Значи чим точката е итна, се става итно на дневен ред без расправа, толку.

**ДЕЈАН ПРОДАНОСКИ:**

Секоја обврска која што била на Советот на Општина Прилеп и секоја одлука која што требало да биде донесена за формирање на Советот на млади е завршена работа и од тука не гледам причина зошто итно да се поставува ваква точка и која е потребата за поставување на ваква точка кога Советот на Општина Прилеп си ги завршил обврските, кои што му биле дадени и ги донесол одлуките. Тука не гледам итност.

По однос на прашањето за точката која што ви беше доставена, односно за поставување на точка за итно активирање на Солидарниот фонд со цел реконструкција на општинскиот имот или решавање на станбеното прашање на семејствата на кои им настрадаа домовите во пожарот на социјалните бараки во населба Варош. Согласно децентрализацијата, односно фазите на децентрализација, домувањето останува во рамките на Министерството за труд и социјална политика. Ова што е преземено како обврска на Општината во претходниот состав, еве ги повикувам денеска членовите по завршувањето на оваа седница, да одржат седница на Комисијата за елементарни непогоди и да ја потврдат одлуката, која што беше донесена од советниците во претходниот состав, со што би се овозможило исплаќање на тие средства, кои што биле дадени, односно им било ветено на граѓаните дека ќе им бидат исплатени за надоместување на дел од трошоците, како што рековте вие, за комуналии и за решавање на моменталното станбено прашање, односно за плаќање на кирија. И после седницава го повикувам претседателот на Комисијата да одржи седница на која што ќе ја потврди одлуката и средствата да бидат дадени до службите на ЛС и во најбрз можен рок да биде исплатена сумата, која што е предвидена, односно, која што им била ветена на граѓаните по однос на тоа.

По однос на линијата за градски превоз Советот на Општина Прилеп одлучува само по одлуки, кои што ги носи Управниот одбор на дадено јавно претпријатие. Ние одлука таква на ЈП немаме, што значи дека прво треба да се побара од јавното претпријатие за ПУП во кое што спаѓа и јавниот градски превоз да си донесе одлука, односно Управниот одбор да донесе одлука или да ја спреми одлуката за да испорача вакво барање какво што имате вие за граѓаните од тие запустени места од Мариово и понатаму тогаш имаме ситуација во која што може да бараме точка на дневен ред и да одлучува Советот на Општина Прилеп. И од тука ја гледам неоснованоста на оваа точка која што ја поставивте. За сите оние други ви кажав образложение и сметам дека со ова еве ги поставивте и ги разгледавме прашањата, мислам дека не треба дневниот ред да биде оптоварен, односно овие точки да бидат ставени на дневен ред, од причина што сите имаат интервенција, односно барате поместување на некои работи кои што не се надлежност на Советот на Општина Прилеп. Повели.

**МЕТОДИЈА КОСТОСКИ:**

Да го цитирам само сакам член 45 од Деловникот. Членовите на Советот и градоначалникот на Општината можат и по свикувањето на седницата како и на самата седница да поднесат да се внесе одредено прашање, доколку тоа прашање е од итен карактер, ние предложивме. И доколку во писмена форма се образложи итноста, ја образложивме итноста во писмена форма и сега на седницата се одлучува за итност без расправа и затоа ве молам секое прашање поднесено како итно прво без расправа да го предложиме на гласање, да видиме дали се оправдува итноста.

**ДЕЈАН ПРОДАНОСКИ:**

За да едно прашање биде поставено на дневен ред на Советот на Општина Прилеп треба да биде издржано. И откако ќе ја поставиме точката на дневен ред, еве хипотетички зборуваме што би разгледувале ние? Вие не ни доставивте како материјал овде до Советот предлог-одлука некоја што треба да одлучуваме. Само поставивте дека точката е итна и понатаму што би расправале и која одлука Советот би ја донесол врз основа на она вие што го барате? Значи не сте припремени и во иднина ве замолувам, пошто гледам читате цело време и Деловник и тие работи, дека треба да бидете издржани и дека треба да настапите пред Советов да предложите предлог-одлуки на кои што би расправале и со кои би ја оправдале итноста која што ја барате сега на оваа седница.

(Дискусија од место не се разбира)

**ДЕЈАН ПРОДАНОСКИ:**

Ама немаме точка, која е точка, овие сите барања се вашиве. Ама која точка ја барате вие? Ама за да биде предлог-точка на дневен ред треба да биде или предлог-заклучок или предлог-одлука. Ние можеме сега на секоја седница да си отвараме овде и да си бараме точки. Да, ама треба да бидеме припремени и да го држиме нивото затоа што ова е сепак институција и Совет на Општина Прилеп и треба точкиве како што ви кажав да бидат издржани, односно вашите предлози и овие барања во кои што барате итност да содржат она што е пропишано, односно предлог-заклучок, кој што сметате дека Советот треба да го донесе по дискусијата или пак предлог-одлука, која што исто така сметате дека треба да биде разгледувана на седницава на Совет.

(Дискусија од место не се разбира)

**ДЕЈАН ПРОДАНОСКИ:**

Добро јас си ја преземам одговорноста за кршењето на Деловникот. Повели Герамитчиоски.

**ДАРКО ГЕРАМИТЧИОСКИ:**

Почитуван градоначалник, почитуван претседател, почитувани колеги советници, почитувани присутни,

Сакам да укажам на една повреда на Деловникот. Непосредно пред одржување на денешнава седница заедно со уште двајца членови од Советничката група на СДСМ и коалицијата во општинската администрација извршивме увид во свечените изјави, кои ги потпишуваат советниците и утврдивме дека сите советници освен претседтелот на Советот имаат потпишано свечени изјави. Согласно член 22 од Деловникот, по изборот на претседателот на Советот, членовите на Советот и претседателот полагаат и потпишуваат свечена изјава. Предвид наведеното, се поставува прашање дали претседателот има легитимност да ја свика оваа седница? Дали одржаните седници до денес и изгласаните на истите до денес имаат правна сила? Воедно ве повикувам да ми одговорите зошто не сте ја потпишале свечената изјава? Благодарам.

**МАРИЈА МАРКОСКА - ТРАЈАНОСКА:**

Има потпишано свечена изјава само е во материјалите кај мене се, дел трансакциони сметки плус изјави и плус не смеете да вршите увид, не сте овластен. Овластен е само Министерство за Локална самоуправа. Бевме коректни и ви дозволивме, сега нон сенс. Ве молам сега значи нешто што е за коментирање да е, нешто што не е, не.

(Дискусија од место не се разбира)

**ДЕЈАН ПРОДАНОСКИ:**

Ако може од место да не зборувате. Деловникот е испочитуван во целост и не гледам прекршување.

(Дискусија од место не се разбира)

**ДЕЈАН ПРОДАНОСКИ:**

Добро вие сега овде сакате да се докажувате, да собирате политички поени. Тоа е ваша одлука, си гледаат граѓаните и си судат.

(Дискусија од место не се разбира)

**ДЕЈАН ПРОДАНОСКИ:**

Во кој дел да ви одговорам. Дали ми е потпишана свечената изјава? Вие мислите дека немам потпишано свечена изјава? Сметам дека ова прашање не заслужува одговор и не сакам да ви дадам одговор на ова прашање. Давањето овдека на право на говор на секого не значи и злоупотреба на говорницава за добивање на евтини политички поени. Ве замолувам во иднина да нема вакви излети. На никого не ни е од интерес, само целокупниот состав се девалвира вака. Мислам дека неосновани се и нити е оправдано, нити пак некогаш било предмет на расправа ова сега што вие ми го барате како одговор од говорница и да влези во записник. Не ве разбирам едноставно.

Дали има некој по однос на дневниот ред да се јави за збор?

Бидејќи никој не се јавува за збор, предлагам да преминеме на гласање.

Кој е "за" усвојување на дневниот ред?

Кој е "против", кој е "воздржан"?

15 членови на Советот гласаа „за", 12 „воздржани".

Констатирам дека со 15 гласови „за“ и 12 „воздржани“, дневниот ред е усвоен.

По **ПРВАТА** точка од дневниот ред: - План на развојни програми на Општина Прилеп за 2022 година ја молам г-ѓа Ирена Стерјовска – Локвенец, претседател на Комисијата за финансирање и буџет да го поднесе Извештајот по однос на оваа точка.

**ИРЕНА СТЕРЈОВСКА - ЛОКВЕНЕЦ:**

Добар ден почитуван градоначалник на Општина Прилеп, почитуван претседател на Советот на Општина Прилеп, почитувани колеги советници, почитувани представници и раководители на јавните претпријатија присутни на денешната седница. Исто така поздрав и почит до представниците од медиумите.

Денес на 15.11.2021 година беше одржана првата седница на Комисијата за финансирање и буџет при Советот на Општина Прилеп, која што заседаваше во полн состав. На Комисијата работевме по Предлог-дневен ред, каде што прва точка на дневен ред беше: Предлог-План на развојни програми на Општина Прилеп за 2022 година. Од предлагачот од Секторот за финансии беа образложени развојните програми кои што ќе бидат вградени во Буџетот за 2022 година. После отворената дискусија која што се разви на Комисијата за финансирање и буџет предлагаме денес до Советот на Општина Прилеп да биде прифатен предложениот текст за Предлог - План на развојни програми на Општина Прилеп за 2022 година со 5 гласа „за“. Развојните програми се составени од: Првата Развојна програма е реконструкција на ул.„Борка Талески“, временски период од 1 година и финансиска конструкција од 25.539.000 денари. Втор развоен план е изградба на главен доводен цевковод во с. Канатларци, временски рок е 1 година до јуни 2022 година, фаза водовод 10.204.000 денари, фаза електрика 432.824 денари. Сметаме дека населението во селото Канатларци заслужуваат во 21 век да добијат водовод како што треба. И третата Развојна Програма е детската градинка „Точила“ и таа ја продолжуваме развојна програма од претходниот состав, која што беше започната. Беше предвидена во временска рамка од 3 години со почеток од 2021 година со финансиска конструкција од 133.423.000 денари или на три еднакви издашни финансиски рати од 44.423.000 денари. Секако дека овој проект во иднина ќе претрпи одредени ревизии, но ние како политичка партија, со која што настапивме во изборната кампања ветивме пред граѓаните детска градинка, која што е во интерес на нашите сограѓани. Она што е почнато ќе се потрудиме и да го завршиме и го реализираме според предвидените рокови од како ќе се ревидираат започнатите текови на истиот проект. Значи предлагаме како Комисија за финансирање едногласно, да биде усвоен Планот за развојни програми за 2022 годиа. Благодарам.

**ДЕЈАН ПРОДАНОСКИ:**

Ви благодарам г-ѓо Стерјовска – Локвенец. Отворам претрес по точката, која сака збор молам да се јави. Повелете, во што е прекршена процедурата?

**МЕТОДИЈА КОСТОСКИ:**

Пред да продолжиме барам само 10 минути пауза за да ги повикате во салата, не се тука, да дојдат изготвителите на овие материјали и први да дадат свое образложение Васе Никоска, раководител на Сектор за урбанизам и Драге Звездакоски, раководител на Сектор финансии, затоа што овде не ставате во позиција да решаваме за милионски проекти, кои имаат образложение напишано само на неколку страници. Моментално немаме доволно податоци за да почне расправата по точките на дневен ред.

**ДЕЈАН ПРОДАНОСКИ:**

Представник на ЛС како предлагач има тука и градоначалникот и раководителот на финансии. Јас тука не гледам дека процедурата е прекршена. Процедурално баравте збор, повели. Процедурално или збор? Збор, повели. Досега било пракса прво предлагачот да ја образложи точката, па да се јавите за збор. Реков процедурално и затоа ве прашав. Повелете г-дине Звездакоски имате збор.

**ДРАГЕ ЗВЕЗДАКОСКИ:**

Почитуван претседателе, почитувани советници,

Ја користам можноста да ви посакам успешна работа во мандатов кој што го добивте од народот и очекувам дека ќе им вратите со својата работа на граѓаните на Општина Прилеп. Исто ја користам можноста на градоначалникот да му посакам успешна работа во овој четиригодишен мандат. Согласно член 21-б од Законот за буџетите, градоначникот е должен до Советот да предложи План на развојни програми до 20-ти Октомври, а Советот да ги усвои до 15-ти Ноември. Имајќи го во предвид изборниот процес, кој што во Општина Прилеп заврши на 17-ти, следеше конституирањето на Советот и врачување на решенијата на Општинската изборна комисија, така да ова доцнењето на материјалите беше на некој начин оправдано. При изготвувањето на Планот на развојни програми за 2022 година имавме 3 ограничувачки фактори. Прв ограничувачки фактор беше постоењето на проектна документацијана на ниво на главен проект. Втор ограничувачки фактор е лимитираниот износ на сопствени приходи на Основниот буџет за 2022 година. Имено согласно Законот за фиансирање на ЕЛС, Општина Прилеп може да ги зголеми, да го испланира максималниот износ на сопствени приходи на тригодишниот просек зголемен за 30 %. Тој податок го дава, ни го лимитира, ни го ограничува Министерството за финансии. За 2022 година максималниот износ на сопствени приходи, кои што можеме да ги планираме во Буџетот е 408.000.000 денари. Над тој износ се додава уште наменската дотација за ДДВ која што иди како транфер од Централниот буџет. И третиот ограничувачки фактор е финансиската состојба во Буџетот, која што ја наследи новиот градоначалник односно, ја остави претходниот градоначалник. По работниот налог кој што Секторот за финансиски прашања го имаше, односно го добив јас како раководител, Секторот за финансиски прашања направи пресек на побарувањата, обврските и паричните средства на Буџетот, заклучно со ден 25-ти Октомври. Еве што покажува рекапитулацијата на обврските на Основниот буџет. Вкупни тековни обврски согласно она што беше прокнижено во основна евиденција беше 32.196.697 денари. Долгорочни обврски во кои што влегуваат исплатата на кредитите по двете кредитни линии од подзаемот со Светска банка од Министерството за финансии за изградба на влезот од ЛУК ОИЛ до кружниот тек кај „Солидност“ и двогодишните обврски за изградба на градинка во населба „Точила“, односно обврските кои што ги презедовме по набавката и изведувачот „Стентон градба“ за 2022-ра и 2023-та година од вкупен износ од 112.415.339 денари. Превземени обврски по договор за обврски, тоа е рекапитулацијата на обврските на Основиот буџет. Вкупни тековни обврски согласно она што беше прокнижено во книговодствена евиденција е 32.196.697 денари. Долгорочни обврски во кои што влегуваат исплатата на кредитите по двете кредитни линии од подзаемот со Светска банка преку Министерството за финансии за изградба на влезот од ЛУК ОИЛ до кружниот кај „Солидност“ и двогодишните обврски за изградба на градинка во населба „Точила“, односно обврските кои што ги презедовме по набавката и изведувачот „Стентон градба“ за 2022-ра и 2023-та година се во вкупен износ од 112.415.339 денари. Превземени обврски по договори за јавни набавки за кои што во книговодствената евиденција нема пристигнато фактури и ситуации, а се проекти работи услуги и стоки, кои што се во тек на извршување, се во вкупен износ од 147.950.128 денари, или вкупно обврски по Буџетот на ден 25-ти Октомври 2021 година се 292.562.164 денари. Значи овие беа лимитирачките фактори и од тие причини се одлучивме за овие 3 развојни програми. За првата развојна програма – изградба на пешачката зона од споменикот на Пеце Атанасоски до спојот кај мостот кај ОУ „Кочо Рацин“ за кој што постои проектна документација и одобрение за градба од 2015 година беше прекината реализацијата на таа улица заради реализацијата на приватната инвестиција „Тинекс“ за да не вложуваме во нешто ново, а да биде предмет на уништување при изградбата на тој објект. Второ постои проектна документација за изградба, односно за долгорочно снабдување на најголемото населено место Општина Прилеп Канатларци со дополнителни извори на здрава вода за пиење, кој што долгорочно ќе го решат проблемот со водоснабдување и бидејќи постои проектна документација ние ја ставивме како развојна програма. И третата развојна програма изградбата на детска градинка за која што имаме и јавна набавка ја ставивме со цел континуитет и изградба на таа градинка, која што е од витално значење за најмладата популација. Ви благодарам.

**ДЕЈАН ПРОДАНОСКИ:**

Повелете г-дине Ѓорѓиоски.

**АЛЕКСАНДАР ЃОРЃИОСКИ:**

Почитуван градоначалник, почитуван претседател, почитувани колеги советници, почитувани присутни,

Предлог – Програмата според она што го добивме од предлагачот и денес Драге Звездакоски, добивме три проекти, кои што се сметаат за развојни програми за Општина Прилеп за 2022 година и тоа реконструкција на улицата „Борка Талески“, односно потегот од Пеце Атанасоски до ОУ „Кочо Рацин“, изградба на доводен цевковод во селото Канарларци и изградба на детска градинка во населбата „Точила“. Од трите проекти кои што се предложени од страна на предлагачот за Развоја програма за општината Прилеп за 2022 година еден од проектите, односно изградбата на детската градинка во населбата „Точила“ е проект кој што целосно е започнат од страна на претходната администрација на СДСМ на чело со градоначалникот Илија Јованоски, односно и според она што во добиените материјали го имаме дека Договорот е склучен на 30.03.2021 година, кога е и започната изградбата на таа детска градинка, односно преостанува уште некои 30 – 40% за доизградба на градинката, што значи дека овој дел од Развојната Програма на Општина Прилеп е целосна заслуга на претходниот градоначалник на Општина Прилеп и ЛС предводена од СДСМ. Она што сакам денеска да прашам и она кое што сакам да напоменам е дека при Програмата на градоначалникот на тогашниот кандидат за градоначалник, а сегашен градоначалник г-динот Јовчески, имаме 22 инфраструктурни проекти, кои што се ветени во Програмата на кандидатот за градоначалник и ВМРО – ДПМНЕ, кои што никаде ги нема во Развојната програма за 2022 година. Ќе напоменам неколку кои што мене најмногу ми паднаа во очи и кои што сакам да прашам кога би била нивната реализација и ако речеме дека со ова темпо каде што само 2 точки се ставени во Развојната програма, кога би била целосната имплементација на целосната програма и на сите ветувања кои се дадени пред граѓаните на Општина Прилеп. Првично гасификација – поврзување со примарна мрежа и изградба на секундарна гасоводна мрежа во Општина Прилеп, детска градинка за 500 деца. Покрај започнатата детска градинка за која што денеска разговараме, во предизборните ветувања има изградба и на нова детска градинка, која што би требало да биде со ист сместувачки капацитет како и сместувачкиот капацитет на веќе започнатата детска градинка. Изградба на 4 кружни текови: кружен тек кај „Табана“, кај „Тинекс“, кај новата автобуска и кај градската кафеана. Уредување на речното корито во потег од мостот кај касарните до вливот на градската река, изработка на проекти за мини пречистителни станици како предуслов за добивање на чист воден тек и средување на кејот на градската река. Монтажни катни гаражи помеѓу општинската зграда и поштата и позади Пицерија „Леоне“, изградба на затворен пливачки базен. Како што јас сум запознат целата проектна документација за пливачкиот базен е оставена од страна на предходниот градоначалник д-р Илија Јованоски, која што во овој мандат треба само да се спроведе. Изградба на парк за миленици, паркот на Могилата кој што е ... кој што беше ветен. Реконструкција на старата градска чаршија, изградба на нова канализациона мрежа во село Ново Лагово и доизградба на канализационата мрежа во село Мало Коњари и село Големо Коњари, изградба на нови и мултинаменски игралишта во улилиштето „Рампо Левката“ и „Ристе Ристески – Ричко“, изградба на нова спортска сала во ОУ „Блаже Конески“. Ова се само дел од предизборните ветувања од кандидатот за градоначалникот и на политичката партија ВМРО – ДПМНЕ, кои што ги дадоа пред граѓаните и за кои ја добија довербата наредните 4 години да ја водат Општина Прилеп. Она што на почетокот го потенцирав и она што уште еднаш би сакале да го прашаме според динамиката на Развојната програма, која што денеска ја добиваме, во која што добиваме само 2 нови развојни програми, без ако ја земеме детската градинка во населба „Точила“, која е финална фаза, добиваме една Развојна програма за Општина Прилеп и 1 Развојна програма за населените места. Со овој тек и динамика на Развојната програма многу тешко.... сметам дека ни половина од ова што беше ветено во изборната програма како што кажав ја добивте поддршката од народот за водење на општината, нема да бидат завршени во наредните 4 години. Тука има големи капитални проекти,кои што граѓаните на Општина Прилеп очекуваат во овој мандат да бидат завршени. Сакам да прашам според динамиката и според она што ни е дадено како Развојна програма, дали сметате дека би имало доволно време за сите овие предлози дадени во предизборната програма да се реализираат и дали тие се само едно обично ветување за добивање на гласови, кои многу, многу тешко би биле реализирани во наредните 4 години. Ви благодарам.

**ДЕЈАН ПРОДАНОСКИ:**

Ви благодарам. Повелете г-ѓо Стерјовска – Локвенец. За збор или за реплика. Реплика повелете.

**ИРЕНА СТЕРЈОВСКА – ЛОКВЕНЕЦ:**

Благодарам претседателе. Почитуван колега Ѓорѓиоски гледам дека сакате да дебатирате во однос на Развојните програми за тоа како се предложени денес на разгледување на Советот на Општина Прилеп, но едно заборавате на 28-ми Октомври ние сите како советници добивме овдека верификација на нашите мандати, а денес е 15-ти Ноември 2021 година, значи станува збор за од прилика 15 дена. Јас жалам што тргнувајќи од динамиката која што вашиот градоначалник за кој што милувате да го кажувате Илија Јованоски, кој што ги реализираше развојните програми , па сега сметате дека и новиот градоначалник г-дин Д-р Борче Јовчески ќе работи во таа динамика. Но, јас сакам да ви кажам дека ќе следи разочарување од ваша страна затоа што денешните Предлог-Развојни програми се дадени во ваков формат и во ваква содржина и во ваков број само поради временскиот коштец во кој наидовме од формирањето на Советот на Општина Прилеп. Тоа не значи дека во иднина откако ќе биде изгласан Буџетот на Општина Прилеп во текот на 2022 година да нема надградба и проширување на Развојните програми на Општина Прилеп. Но, едно заборавате и тука сме ние да ве потсетиме дека во минатото кога ВМРО – ДПМНЕ го реконструира градскиот плоштад, а остана само еден крак од тој плоштад улицата „Борка Талески“ да не се реконструира, жалам што ги разочаравте сограѓаните во 4 години мандат не успеавте да реконструирате еден крак,кој што и те како е фрекфентен за сите нас. Еве ние од тука почнуваме, но ќе прошируваме и ќе се надоградуваме и она што сакам да ви кажам е дека во овој мандат нема да затекнете ситуација кога развојна програма која што ќе биде изгласана како развојна програма проектирана во Буџетот на Општина Прилеп во иднина да се најде во ситуација да биде избришан или отстранет од Буџетот за реализација. Таков беше случајот со развојната програма „Стара Чаршија“, која што ви беше ветувана и вас како политичка партија и во претходен мандат, но констатирам дека не успеавте да ја реализирате, а ја ветувавте во развојни програми, ја вградувавте во буџети и на крајот сами пишувавте и сами бришевте, а во контекс на времето ми помина, но само да споменам за детската градина. Ете тоа покажува колку сме различни од вас. Затоа што проекти кои што вие во 2017 година ги затекнавте започнати, проектирани и обезбедени средства од претходната гарнитура на ВМРО – ДПМНЕ, вие не најдовте доблест да ги реализирате во интерес на граѓаните. Таков беше проектот за кружниот кај „Табана“ и не најдовте начин да го дореализирате започнатиот проект за основно училиште во населбата „Сточен пазар“. Јас жалам што вас ве разочарувам, но граѓаните... еве уште еднаш ја потврдуваме тезата што вие ја протежиравте дека сите сме исти, покажуваме дека не сме исти. Продолжуваме онаму каде што некој застанал, но откако ќе бидат ревидирани потпишаните договори. Градинката во декември требаше да има клуч на рака, а доколку помините кај градинката ќе видите дека освен почетна фаза ништо нема.

**ДЕЈАН ПРОДАНОСКИ:**

Благодрам г-ѓа Стерјовска – Локвенец. Повелете контра реплика.

**АЛЕКСАНДАР ЃОРЃИОСКИ:**

Почитувана колешке Стерјовска рековте дека ние ги потпишавме нашите изјави за Совет на 28.10.2021 година, односно 17 дена од него. Овие листи кои што ги имам овдека се копија од Програмата која што е јавно достапна на ВМРО – ДПМНЕ, која што беше еве предложена пред граѓаните за овие локални избори. По ова што вие ми го кажавте јас имам дојам дека вие сте дошле на власт неспремни. Секоја политичка партија настапува на изборите со надеж дека ќе ги добие тие избори и сето што е овдека пишано треба претходно да биде спремно за да биде од кога ќе се добие власта за истите да стартуваат веднаш со нивна реализација. Според она што вие го кажавте во вашиот говор рековте дека во овие 17 дена сте можеле толку да спремите од она што значи Развојна програма за Општина Прилеп за 2022 година. Јас она што сакам да ве прашам вас и сите присутни советници, дали вие како политичка партија дојдовте на власт неподготвени, односно дали со ова сакате да кажете дека ниту еден од овие 22 клучни проекти, кои што мене ми паднаа во очи, а имате многу повеќе во Програмата што е објавена јавно. Дали значи дека ниту еден од овие проекти не ви е спремен, сте ги напишале само бидејќи се звучни, сте ги напишале во Програмата бидејќи сметате дека со тие проекти би ја добиле поддршката на прилепчани. Според она што јас го добив како дојам од вашиот говор е точно тоа дека вие немате подготвено ниту еден проект и дека тие проекти се само нафрлени. Дел од тие пректи како затворениот пливачки базен, како што кажав и во моето прво обраќање има спремен проект, кој што треба вие само да го продолжите за тој да се реализира. И јас никогаш не сум кажал дека сите сме исти и верувајте дека далеку сме од исти.

**ДЕЈАН ПРОДАНОСКИ:**

Повелете г-ѓо Силјаноска. За збор или реплика, реплика повелете.

**ЈУЛИЈАНА СИЛЈАНОСКА:**

Пред се добар ден на сите. Почитуван градоначалник, почитуван претседател на Совет, почитувани колеги,

Јас како член на Совет од предходниот мандат имав прилика да видам како овде на оваа говорница се ветуваше, како се носеа одлуки и колку тие капитални проекти за кои што зборува колегата беа реализирани, ние сугериравме дека многу малку се реализирани од она што е ветувано. Со оглед на она што се прашувате колкаво ќе биде темпото, убедена сум дека со овој капацитет и потенцијал кој што Советничката група на ВМРО – ДПМНЕ и коалицијата го има, се она што ветивме навистина ќе го исполниме за разлика, точно она што рече колешката, ние и дел од вашите советници бевме сведоци како овде се носеа одлуки и колку од тие капитални проекти вие ги реализиравте. Е за поздравување е она што го прифативме за детската градинка во интерес на граѓаните и се надевам дека во иднина ќе ги поддржувате и вие сите проекти, кои што се предвидени во интерес на граѓаните. Ви благодарам.

**ДЕЈАН ПРОДАНОСКИ:**

Ви благодарам. За збор? Повелете.

**МЕТОДИЈА КОСТОСКИ:**

Почитувани Васе Никоска не ја запознајвме да образложи, незнам дали е присутна. Ја побаравме не е тука. Околу точката на дневен ред само да ги запознаам граѓаните, станува збор за Предлог-План на развојни програми на Општина Прилеп за цела 2022 година предложени да се усвојат на итна седница и со оглед на тоа што ја закажувате од минимално законски дозволениот рок од 7 дена иако на предходната седница напоменав во Решението за свикување на седницата да биде внесено за каков тип на редовна, итна или вонредна. Овде не ставате да изгласаме одлука за капитални проекти тешки неколку милиони евра, граѓански пари, во итна постапка и тоа замислете на последниот ден од законски утврдениот рок 15-ти Ноември, т.е денес. Изгледа поважни ви беа меѓупартиските договори, пазари и калкулации од типот на ток кој кое и колку комисии да лапне на сметка на интересите на народот. Сега ви се брза за витални прашања, но чекајте овој начин на работа е погрешен. Во оваа точка на дневен ред предложени се дури 3 проекти. Првиот е за реконструкција „Борка Талески“ и вториот за главен доводен цевковод во Канатларци и третиот изградба на детска градинка во населба „Точила“ симптоматично и скандалозно што ни ги пикате сите три проекти во една точка на дневен ред, така да не присилувате да донесеме еден став за три различни примери. Еве јас лично би ви кажал по сите овие 3 точки би гласал различно, за една „за“, за друга „воздржан“, за трета „против“. И сега ме сведувате на тоа да морам да гласам како што не сакам и не можам. Во оскудните материјали од само неколку полупразни странички, ни испративте и оскудни информации што се премалку за било каква информација, нетемелни и се базираат на гол популизам. Еве да ги разглобиме еден по еден. Околу првиот проект реконструкција на ул.„Борка Талески“ оваа проблематика би ја поделил во три аспекти: функционално решение и техничко решение, реализација и изведба. Функционалното решение не ви е добро, не е јасно дали станува збор за улица со регулиран автомобилски сообраќај и повремена функција како пешачка зона или обратно. На цртежот сте го избришале паркингот за такси автомобили кај ОУ „Кочо Рацин“ и сте нацртале рампи, не е познато кој оперира со рампите, кој ќе ги отвори во раните утрински часови во случај на итна полициска интервенција при потреба да влезе амбулантна кола и во случај на пожар. Сакате да кажете дека ќе има редари во три смени за секој ден од годината. Еве имаме едно такво слично решение кај „Шарена чешма“ и гледаме што се случи со тоа иако е назначено строго како пешачка зона имаме автомобили што паркираат и до споменикот од Итер Пејо и од другата страна према саатот. Освен посебни водови за електрична енергија никаде не се спомнуваат водови за интернет, кабловска, оптички кабли и дополнителни празни водови, тоа се празни подземни цевки без да се копа може било кога лесно да се провнат од кабли до цевки и слично. Тоа е проблемот и кај плоштадот цел е поврзан со оптика, но не и централното подрачје околу и низ плоштадот. Погодувате зошто, нема пуштено цевки водови за ништо така да ако сакате оптички интернет во 21 век ќе треба да го прекопувате цел плоштад што го изградивте само пред неколку години. Планирате гасовод. Каде ќе поминуваат гасоводните цевки? Дали ќе треба околните жители да чекаат наредните 50 години за нова реконструкција. Второ техничко или инженерско решение. Ни треба систематско, не популистичко решение. Вкупно материјалов не ви е соодветен за еден ваков скап план за зафат во централното подрачје да се сведи на два цртежи и на две страници текст, кој што ние овде треба да го гласаме. Воглавно сте пишале дека ќе ја поплочувате со гранитни плочки, а во исто време планирате по нејзе во одредени периоди од денот да движат тешки товарни возила. Тоа е прикажано на вашите слики планирано е да движат тешки товарни возила за дотур на роба врз гранитни плочки. Но во други случаи архитектурата признава само гранитни коцки 15х15х15, толку од плочките. Планирано комплетно ново осветлување со посебен акцент, како да осветлувањето тука да е нешто најважно и тоа ќе го реши проблемот. Сте напишале последните неколку децении била оставена на забот на времето. Ако ја сметате тешката механизација крановите и натоварени со по 25 тони тежина за време на изградбта на „Тинекс“ како заб на времето, тогаш посетете консултант. Се предпоставува прашањето дали некој плати оштета со оглед на тоа дека сите бевме сведоци како камионите за време на градбата секојдневна, поминуваа по овој дел од улицата или пак народот ќе плати за туѓи приватни бизниси и интереси и штети. Зошто овде нема одговорност? Улицата ќе ја зголемела туристичката понуда, улица од неколку стотини метри со возила кои можат во неа да влезат, но нема начин како да завртат и да излезат е стварно вистинско чудо на архитектурата и достигнувања за шампионска туристичка понуда и највероватно ќе биде најуникатна во цел свет и ќе служи како пример на тоа како не треба. На скицата слика ренде не се гледа, но би требало да нацртате и еден голем кружен тек околу споменикот на Пеце гајдаџијата, па камионите да можат да кружат околу него без да можат целата улица да ја враќаат назад во рикверц. Од сето ова што е споменато никаде не го прочитав најважното. Но, тоа за вас е е важно затоа што не се гледа. Станува збор за подземната инфраструктура на која треба да се вложи најмногу време, знаење, средства, планирање итн. Јас предлагам со мала и евтина интервенција да се санираат оштетените плочки заедно со плочките и околу старата чаршија, да се набават и да се постават нови. Прилепсково јавно претпријатие да ги санира и онака се од локален гранит, а парите да се пренаменат за поважни и попотребни проекти, доста ни е од тендераши. И на крај на овој проект само можам да кажам дека сето ова наликува на чисто траги-комично мачкање очи, проект кој е непрактичен и нема да ги олесни, да ги реши проблемите на граѓаните, на против ќе произведи погрешна инвестиција со која сите ние ќе можеме да живееме најмалку уште 50 години. Околу вториот да го наречам предлог за изградба на главен доводен цевковод во Канатларци, ова не е нешто што треба да дебатираме во 21 век и одлучуваме дали да им овозможиме основни човекови потреби на најсиромашните. На оваа листа под итно треба да ги ставиме и сите други села и месни заедници. Не смее да се дозволи никој во нареден проект да биде испокраден без праведна судска разрешница,а за сите мора да се реаизира независна ревизија. И околу третиот предлог само на кратко изградба на детска градинка во населба „Точила“ според тендерската документација и Договорот за јавна набавка 3-4/61 склучен на 30.03.2021 година помеѓу Општина Прилеп и „Стејтон градба“ член 7 гласи: Изведувачот се обврзува да ја изврши работата во рокот наведен во писмениот налог од страна на нарачателот, но не во рок подолг од 7 месеци од денот на доставувањето на писмениот налог. Ја прашуваме раководителката на Сектор а урбанизам Васе Никоска да го образложи писмениот налог и да го донесе на увид затоа што овде не е наведен и не е познато до кога може законски да траат градежните работи. Во прилог три од План на Програмата за развој во делот за планирани активности имате наведено подготвување на техничка документација, распишување на тендер за избор на најповолен изведувач, избор на фирма за надзор и реализација на планираните активности врз изградбата. Сега ние треба да гласаме за почеток на овие правни дејства. Мој совет ако гласате „за“ а го немате прочитано тендерот со крајните рокови, сметајте дека ве внесуваат во правна замка. Благодарам.

**ДЕЈАН ПРОДАНОСКИ:**

Ви благодарам. Барате збор, повелете.

**МОНИКА ИЛИЕСКА:**

Почитуван градоначалник, почитувани советници,

Само кратко сакам на советничката Стерјовска да и одговорам зошто не сме ја направиле улицата „Борка Талески“, а ите како сме имале можнот, како што кажа раководителот Звездакоски комплетна документација, проект сработен во 2015 година и ЛС 2017 година и не го реализира проектот, нефункционална е, не работи. Ама вие добро знаете зошто, кага кажа и раководителот Звездакоски, се работеше „Тинекс“, па не беше во можност таа улица да се сработи. Знаете дека „Тинкес“ од ЈКП „Пазари“ го одзеде за 0 денари најубавото место во градската чаршија. Земено државно земјиште и дадено на „Тинекс“. Така запознаени сте пред 4 години како е земено тоа земјиште и ради работата на „Тинекс“ затоа предходната ЛС таа улица не можела да ја сработи. Само толку сакав да ви одговорам на вашите забелешки. Ние не сме исти, воопшто не сме исти, благодарам.

**ДЕЈАН ПРОДАНОСКИ:**

Ви благодарам. Немате право сега, не се пријавивте на време. Веќе друг зеде збор и излеговме од процесот на реплики и контра реплики. Дали друг се јавува за збор? Повелте г-дине Мариноски.

**НИКОЛА МАРИНОСКИ:**

Благодарам претседателе. Почитуван градоначалник, почитувани советници,

Јас само до предлагачот кратко прашање во третиот предлог во приходите и во расходите на градинката немате наведено од каде ќе бидат приходите и од каде ќе бидат расходите по овие конта. Имајќи во предвид дека имате друг квартален извештај дадено, тој пошто не се разгледува сега, ќе ве прашам подоцна како првата рата од градинката имате во план да ја платите и од кои средства? Благодарам.

**ДЕЈАН ПРОДАНОСКИ:**

Ви благодарам. Повелете г-дине Звездакоски.

**ДРАГЕ ЗВЕЗДАКОСКИ:**

Секоја Развојна програма на крајот има приказ на приходи и расходи од каде потекнуваат приходите и од кои приходи подставки и на кои расходни ставки, ќе излегуваат како расходи. Притоа за градинката предвидени се 24.423.000 денари приходи од данок на имот од физички лица и 20.000.000 денари данок на промет на недвижности и права, кој што се остварува како приход континуирано, а го приходува Одделнието за администрирање на даноци. Притоа остварувањето на овие две приходни подставки на годишно ниво се значително над овој износ. Само да ви спомнам дека заклучно со 30.09.2021 година, данокот на промет на недвижности е реализиран со нешто над 30.000.000 денари, а тоа значи дека планираниот приход е сосема реален и остварлив, односно, ја заокружува финансиската конструкција на градинката за оваа година. Притоа бидејќи оваа Развојна програма има континуитет тригодишен во описот на Развојна програма градинки стои она како што беше како задачи, како активности во текот на 2021 година, односно започнување датум на имплементација Јануари 2021 година со распишување на тендер јавна набавка и реализација во текот на наредниот тригодишен период. Притоа кога се појде на јавна набавка, изведувачот понуди период за изведба од 7 месеци колку е тој период реален и остварлив, блиску е до него ќе го видиме. Јас конкретно датум не можам да ви кажам, меѓутоа, од она што го мислам околу 15-ти – 16-ти Декември ќе заврши тој период од 7 месеци. Ова е дел што му го должам одговорот на советникот од Левица зошто овие показатели стојат, затоа што оваа е тригодишна програма и преземени се активности во оваа година 1921 година и не можам јас да ставам и 2022 година јавна набавка и во 2023 јавна набавка и поставка за градба. Ви благодарам.

**ДЕЈАН ПРОДАНОСКИ:**

Ви благодарам

**ИРЕНА СТЕРЈОВСКА – ЛОКВЕНЕЦ:**

(Дискусија од место не се разбира)

**ДЕЈАН ПРОДАНОСКИ:**

Немате простор сега се јави друг за збор. Повелете Мариноски.

**НИКОЛА МАРИНОСКИ:**

Имајќи во предвид дека нема да може контра реплика да имам и сметам за мојата контра леплика. Значи јас прашав за 2021 година. Вие немате наведено податоци колку данок на имот од физички лица, односно конто 713 имаме примено за расходи за во 2021 година? Зошто ве прашувам. Зошто на наредна точка Кварталниот извештај една рата е 44.000.000 денари, а вие планирате по основ на ова конто од 713 да приберите до крајот на годината уште 37.000.000 денари. Значи ќе има 7.000.000 денари минус или пошто расходувате од 48 конто како беа тие сега расходи. Мислата ми е бидејќи нема Ребаланс, да имаше поднесен Ребаланс, а рокот ви е поминат за Ребалансот, затоа ве прашувам од каде овие 44 милиони денари предвидени за 2021 година? Не за наредните години како ќе се финансира. Од кои конта, од кои ставки ќе бидат уплатени? Без разлика до каде ќе биде изведена, бидејќи ако случајно не сте.... а ако се префрла за наредната година, после е нешто друго. Фала.

**ДЕЈАН ПРОДАНОСКИ:**

Благодаарам. Повелете. Тој одговара во служба на администрацијата, не е советник.

**ДРАГЕ ЗВЕЗДАКОСКИ:**

Тоа што го прочитав од каде приходите, се најдува на последната страна на материјалот кој што ви е доставен и овде пишува, да не повторувам сега, од кои приходни конта се збираат приходите и од кое расходно конто излегуваат како расход. Значи повторно ви повторувам данок на имот од физички лица се планира од 2021 година бидејќи беше планирано за оваа година да се изсплатат 24.000.423 денари и 20 милиони денари од данок на промет на недвижности. Овдека не е внесена 2021 година затоа што оваа Развојна програма се однесува за наредните... значи развојни програми имате овде за 2022 година, 2021 година веќе тие се алоцирани и само треба да се исплати. Тие постојат во Буџетот и во Развојата програма која што се однесува во првата година во реализацијата на овој проект. Значи во Развојната програма во 2021 година стојат овие приходни конта и расходни конта во истиов износ. Значи и приходните конта и расходите конта за 2021, 2022 и 2023 година се во износ затоа што имаме договор, знаеме ги знаеме обврските. 2021 не е прикажана овде затоа што е веќе завршетокот. Ние оваа година сме презеле со Ребалансот и со Буџетот и само треба да се исплатат до крајот на годината.

**ДЕЈАН ПРОДАНОСКИ:**

Повелете.

**ИРЕНА СТЕРЈОВСКА – ЛОКВЕНЕЦ:**

Го користам моето право на збор како советник на оваа точка. Времето ќе покаже уште еднаш, онаа реченица што ја кажав дека навистина не сме исти, а тоа значи дека ако видиме уназад на она на што се повикувате дека се работело на таа улица, дека „Тинекс“ работел и инвестирал во неговиот објект, навистина не држи место затоа што можеме веднаш да го искористиме интернетот и да видиме дека „Тинекс“ е пуштен на 20-ти Мај 2020 година. Значи ако како добра ЛС сте имале можност од година дена да го реализирате овој проект на опфат од споменикот „Пеце Атанасоски“ до училиштето „Кочо Рацин“. Значи станува збор дека воопшто сте немале волја со оглед на тоа што и во минатото бевме сведоци каде што уште еднаш ќе се повторам, се предвидуваа развојни проекти, па се бришеа, бевме сведоци на развојни проекти како што е булеваров, кој што е една од вашите омилени решенија, сакате да милувате дека го разубавивте градот, а додека многу наши сограѓани маки мачат за да поминат со возилата на вашето преубаво идејно решение булеварот.

**ДЕЈАН ПРОДАНОСКИ:**

Држете се до дневниот ред.

**ИРЕНА СТЕРЈОВСКА – ЛОКВЕНЕЦ:**

Се држам до збор претседателе извинете за малата дигресија. Тој развоен проект не супеавте да го реализирате во предвидената временска рамка од 1 година, па доаѓаше до пролонгирање, проширување на временската рамка од 2 години итн. За другите проекти исто развојни кои што ви беа како мостот кај „Сточен пазар“ исто едно такво ремек дело на СДСМ во практицирањето на власта 2017 до 2021 година каде што се потрошени енормни суми на нашите сограѓани приближно 800.000 евра и кои што според оние информации јас кои што ги имам, тој проект има одредени тужби, кои што во иднина ќе значат ризик на Буџетот на 2022 година. На колегата кој што спомна од Левица Методија Костоски доколку сакате подетални информации искористете го вашето право како советник појдете во Секторот за урбанизам и ќе добиете детални информации за проектот реконструкција на улицата „Борка Талески“ на која што најмногу се задржавме еве денеска да дискутираме на оваа седница и ќе видите дека во тој план... ова е само идејно решение и не значи дека нема да има одредени промени, но она што јас го имам како информација тоа е дека во тоа решение е предвидено подземна инфраструктура за оптички кабел, за другите кабелски оператори, дури ќе има и простор и за закупот за заинтересираните оператори. Така да доколку имате поголема заинтересираност за овие проекти... Навистина да, таква беше праксата и досега Развојите проекти сме ги добивале во ваква форма, добро е во нареден период да бидат поопширни се со цел да нема вакви дилеми кај колегите советници. Благодарам.

**ДЕЈАН ПРОДАНОСКИ:**

Ви благодарам. Добро реплика, повелете Костоски.

**МЕТОДИЈА КОСТОСКИ:**

Почитувана колешке дека ме прозвавте јас само на кратко. Планирано е тука да може да влегуваат камиони за дотур на стока во одреден период на денот, но нема простор каде тие да завртат. И ако сакате каква што сакате правете интервенција тука едноставно нема доволно простор за одвивање на сообраќај на тешки товарни возила. Благодарам.

**ДЕЈАН ПРОДАНОСКИ:**

Дали уште некој од членовите на Советот бара збор?

Бидејќи никој повеќе не се јавува за збор ги молам членовите на Советот, да се изјаснат.

Кој е "за" усвојување на План на развојни програми на Општина Прилеп за 2022 година?

Кој е "против", кој е "воздржан"?

25 членови на Советот гласаа "за" и 2 "воздржани".

Констатирам дека со 25 гласови „за“ и 2 „воздржани“ планот на развојни програми е усвоен.

По **ВТОРАТА** точка од дневниот ред: - Квартален извештај за извршување на Буџетот на Општина Прилеп, за трет квартал од 2021 година, ја молам г-ѓа Ирена Стерјовска – Локвенец, претседател на Комисијата за финансирање и буџет да го поднесе Извештајот по однос на оваа точка.

**ИРЕНА СТЕРЈОВСКА ЛОКВЕНЕЦ:**

Почитувани советници на денешната седница на Комисијата за финансирање и буџет при Советот а Општина Прилеп на дневен ред беше и Предлог - Квартален извештај за извршување на Буџетот на Општина Прилеп, за трет квартал од 2021 година, предлагачот имаше свое обраќање, свое образложување на Кварталниот Извештај, имаше определени дискусии кои што се развија во однос на истиот и Предлог – Кварталниот извештај се изгласа со 4 гласа „против„ и 1 „за“. А со тоа втората точка да не биде усвоена и согласно член 36 став 2 од Законот за ЛС, кој што го цитирам: „Доколку Советот не ги усвои извештаите од ставот 1 од точките 7 и 9 на овој член може да се покрене постапка за вршење на контрола над материјалното и финансиското работење пред надлежниот орган за надзор. Па од тука предлагаме во Кварталниот Извештај да се внесе нов член кој ќе гласи: Советот да покрене постапка за вршење на контрола на материјалното и финансиското работење пред надлежен орган за надзор. Благодарам.

**ДЕЈАН ПРОДАНОСКИ:**

Ви благодарам. Почитувани советници отворам претрес по точката. Дали некој бара збор?

Бидејќи никој не се јавува за збор ги молам членовите на Советот, да се изјаснат.

Мислам дека треба една мала консултација да се направи.

По консултацијата извршена со кординаторите на советничкиве групи, дилемата беше дали заеднички да се гласа по однос на ова што го побара и претседателката на Комисијата за финансирање и буџет. Се договоривме дека треба поединечно да се изјаснеме по однос на тоа дека оваа точка беше така поставена, еве прво.

Кој е "за" усвојување на Квартален извештај за извршување на Буџетот на Општина Прилеп, за трет квартал од 2021 година? Молам да крене рака.

Кој е "против", кој е "воздржан"?

10 членови на Советот гласаа "за" и 17 "против".

Констатирам дека со 10 гласови „за“ и 17 „против“ Кварталниот извештај не е усвоен.

Сега го ставам на гласање предлогот на колешката Стерјовска – Локвенец во скоп на истава одлука да се дополни она што беше барање од колешката и сега да се произнесеме дали Советот ќе го прифати како дополнување на одлуката која што треба да биде донесена. Сега тоа го зборувавме во склоп на истава одлука да се дополни нов член она што беше барање на колешката. Сега да се произнесеме дали ќе го прифати Советот како дополнување на одлуката која што треба да биде донесена за неусвојување.

**МАРИЈА МАРКОСКА – ТРАЈАНОСКА:**

Не можеше да оди во пакет како што не знаевме како ќе се произнесат советниците. Ставот на Комисијата не е став на советниците, што ако Кварталниот Извештај беше усвоен? Поради тоа што Кварталниот Извештај не е усвоен, може да се стави и логично е да се стави на гласање.

 **ДЕЈАН ПРОДАНОСКИ:**

 Повелете г-дине Александар Китаноски.

 **АЛЕКСАНДАР КИТАНОСКИ:**

Со оглед на тоа дека ни се потребни дополнителни консултации или консултации околку оваа точка, барам пауза од 10 минути, доколку имам поддршка од 5 советици, потребни ни се дополнителни консултации.

 **ДЕЈАН ПРОДАНОСКИ**

Добро имаме пауза од 10 минути.

 (После паузата)

 **ДЕЈАН ПРОДАНОСКИ:**

Продолжуваме со работа. Предлогот на колешката Ирена Стерјовска – Локвенец по однос на оваа точка, односно по усвојувањето на Кварталниот Извештај за усвојување на Буџетот на Општина Прилеп за трет квартал од 2021 година, Советот да покрене постапка за вршење на контрола над материјалното и финансиското работење пред надлежен орган за надзор, го ставам на гласање.

 Кој е "за" предлогот?

 Кој е "против", кој е "воздржан"?

 17 членови на Советот гласаа "за" и 9 "против".

 Констатирам дека предлогот на колешката Ирена Стерјовска: Советот да покрене постапка за вршење на контрола над материјалното и финансиското работење пред надлежен орган за надзор со 17 гласови „за“ и 9 „против“е усвоен.

Бидејќи овој предлог е усвоен ги задолжувам службите, односно службата на Секторот за финансирање и да ја дополни Предлог-Одлуката и да ја достави до службите за организирање на седниците за истата да биде во целост вклопена, онака како што изгласавме дека ќе биде дополнета. Продолжуваме понатаму со работа.

По **ТРЕТАТА** точка од дневниот ред: - Одлука за давање согласност на тримесечниот извештај за финансиското работење на ЈКП „Водовод и канализација“ - Прилеп, за период од 01.07.2021 година до 30.09.2021 година, ја молам г-ѓа Ирена Стерјовска – Локвенец, претседател на Комисијата за финансирање и буџет да го поднесе Извештајот по однос на оваа точка. Повелете г-ѓо Стерјовска.

**ИРЕНА СТЕРЈОВСКА - ЛОКВЕНЕЦ:**

Комисијата за финансирање и буџет при Советот на Општина Прилеп на одржаната денешна седница на дневен ред имаше Предлог - Одлука за давање согласност на тримесечниот извештај за финансиското работење на ЈКП „Водовод и канализација“ - Прилеп, за период од 01.07.2021 година до 30.09.2021 година. Материјалите Финансискиот извештај за овој ЈКП „Водовод и канализација“ - Прилеп, беа уредно доставени до сите советници од Советот на Општина Прилеп. Но денес на седницата на Комисијата за финансирање и буџет немаше представник од истото претпријатие со цел да го образложи Кварталниот финансиски извештај на ЈКП „Водовод и канализација“ – Прилеп. Токму поради тоа членовите на Комисијата за финансирање и буџет предлагаат со 4 гласа „против“ и 1 „за“ третата точка или Предлог - Одлука за давање согласност на тримесечниот извештај за финансиското работење на ЈКП „Водовод и канализација“ - Прилеп, за период од 01.07.2021 година до 30.09.2021 година да не биде усвоена и согласно член 36 став 2 од Законот за ЛС: „Доколку Советот не ги усвои извештаите од ставот 1 од точките 7 и 9 на овој член може да се покрене постапка за вршење на контрола над материјалното и финансиското работење пред надлежниот орган за надзор. Па од тука предлагаме во Предлог – Одлуката за Кварталниот Извештај да се внесе нов член кој ќе гласи: Советот да покрене постапка за вршење на контрола над материјалното и финансиското работење пред надлежен орган за надзор. Предлагаме точката да биде прифатена во предложениот текст. Благодарам.

**ДЕЈАН ПРОДАНОСКИ:**

Ви благодарам. Почитувани советници отворам претрес по однос на оваа точка. Повелете г-дие Китаноски.

**АЛЕКСАНДАР КИТАНОСКИ:**

Почитуван Претседателе, почитувани советници на седницата на Комисијата за финансирање и буџет на претседателката и укажав да ја повлечи оваа точка со оглед на тоа што немавме представник од ова јавно претпријатие ЈКП „Водовод и канализација“. Во изминатиов период никогаш не била таква праксата без представник да разгледуваме извештаи. Се надевам и вие како претседател на Советот ќе го почитувате Деловникот, ќе го повикате представникот на ЈКП, па да продолжиме со работа по оваа точка.

**ДЕЈАН ПРОДАНОСКИ:**

Ви благодаарам. На отворањето на седницата ви кажав дека до сите е испратена уредна покана за присуство на седицата, посебно до предлагачите. Од причини што нема доставено до службите за организирање на седници на Совет дека нема да присуствува никој од ЈКП „Водовод и канализација“, сметам дека поканата е уредна и е прифатена онака како што била испратена до предлагачот на материјалите и од тука забелешкава ја гледам како неоснована, а во вториот дел од вашето излагање се согласувам дека недозволиво е предлагачот да не се појави пред органот кој што го основал, односно пред кој што го поднесува извештајот. И еве ако постојат објективни причини не ги образложил до Советот, односно до службите за организирање на седница, дека нема да присуствува на оваа седница. И од тука гледам дека по она што значи уредна покана доставување до предлагачот на материјалите, имал обврска да биде тука присутен на седницата на Советот.

**АЛЕКСАНДАР КИТАНОСКИ:**

(Дискусија од место не се разбира)

**ДЕЈАН ПРОДАНОСКИ:**

Не е воспоставување на пракса, ова е како што е пропишано, како што е пропишано така. Еве ви ги кажувам објективните работи кои што стојат сега, кои се отворени како прашања. Причините треба да ги образложи оној кој што бил поканет и оној кој што го предлага овој извештај за разгледување на денешнава седница.

**АЛЕКСАНДАР КИТАНОСКИ:**

(Дискусија од место не се разбира).

**ДЕЈАН ПРОДАНОСКИ:**

Еве давам пауза од 5 минути службите уште еднаш да ги побараат представниците на материјалите од ЈКП „Водовод и канализација“ да присуствуваат овде на седницата на Советот.

(После паузата)

**ДЕЈАН ПРОДАНОСКИ:**

Да продолжиме со работа ако може. Продолжуваме со работа по однос на третата точка од дневниот ред, ја разгледуваме, односно, Одлука за давање согласност на тримесечниот извештај за финансиското работење на ЈКП „Водовод и канализација“ - Прилеп, за период од 01.07.2021 година до 30.09.2021 година. Го слушнавме извештајот од претседателот на Комисијата за финансирање и буџет. Отворам претрес по одос на точката. Дали некој се јавува за збор? Повелете г-дине Мариноски.

**НИКОЛА МАРИНОСКИ:**

Благодарам претседателе. Морам да го изразам моето разoчарување бидејќи е дадено негативно мислење за Извештајот на Водовод, имајќи во предвид извештаите кои ни беа доставени, ЈП во споредба со минатата година има остварено 2 милиони денари, околу 2 милиони денари повеќе приход, а намалени расходи има околу 3.800.000 денари. И минатогодишниот и годинешниот извештај е позитивен и не гледам логика зошто да биде овој како негативен извештај. Сметам дека дојде некој представник од Водовод и ќе проба да докаже зошто е. Очекувам економистите од Советничката група на ВМРО – ДПМНЕ да гласаат „за“ овој извештај, имајќи во предвид дека ова нема економска логика, економската логика вели кога имате позитивни извештаи, гласате „за“. Благодарам.

**ДЕЈАН ПРОДАНОСКИ:**

Дали некој друг се јавува за збор? Повелете г-дине Ѓорѓиоски.

**АЛЕКСАНДАР ЃОРЃИОСКИ:**

Како што кажа и колегата Мариноски сакам да ја запрашам Ирена Стерјовска – Локвенец како претседател на Комисијата за финансирање и буџет и сите оние 4 членови кои што гласале „против“ Финансискиот Извештај на ЈКП „Водовод и канализација“ – Прилеп, која е логиката на нештото да се гласа „против“. Значи имаме вкупни приходи од 55.624.330 денари, а трошоци од 47.171.771 денар. Како што кажа и Никола во своето обраќање ние имаме зголемување на приходите во споредба со истиот квартал лани, а имаме намалување на трошоците. Ако ајде некако ги разглобиме трошоците се гледа дека најголем дел од трошоците се за плати, за сметка кон „Студенчица“, за струја и за слични работи, кои што се тековни трошоци на ЈКП „Водовод и канализација“.ЈКП „Водовод и канализација“ – Прилеп во овој квартал од 01.07.2021 година до 30.09.2021 година работел во позитива од околу 8,5 милиони денари, односно некаде 140-150.000 евра во позитива во тримесечното работење. Уште еднаш сакам да запрашам која е логиката да се гласа против нештово? Значи имаме зголемување на приходи и намалување а расходи. Секоја економска логика кога приходите се зголемуваат, а расходите се намалуваат, дава дека нештото работи позитивно и дека работите одат во позитивна насока. Не ја гледам економската оправданост освен некоја си штабска одлука дека би гласале се што не е наше. Ви благодарам.

**ДЕЈАН ПРОДАНОСКИ:**

Ви благодарам.Дали некој друг се јавува за збор?

Бидејќи никој не се јавува за збор ги молам членовите на Советот, да се изјаснат.

Кој е "за" усвојување на Одлуката за давање согласност на тримесечниот извештај за финансиското работење на ЈКП „Водовод и канализација“ - Прилеп, за период од 01.07.2021 година до 30.09.2021 година?

Кој е "против", кој е "воздржан"?

9 членови на Советот гласаа "за" и 17 "против".

Констатирам дека со 9 гласови „за“ и 17 „против“ Одлуката не е усвоена.

Бидејќи Одлуката не е усвоена и стои од она од колешката Ирена Стерјовска – Локвенец дека Советот да покрене постапка за вршење на контрола над материјалното и финансиското работење пред надлежен орган за надзор. Предлогот на колешката Ирена Стерјовска – Локвенец за да се додаде овој став во Предлог-Одлуката која што треба да се донесе го ставам на гласање.

Кој е "за" предлогот на Ирена Стерјовска - Локвенец?

Кој е "против", кој е "воздржан"?

17 членови на Советот гласаа "за" и 10 "против".

Констатирам дека со 17 гласови „за“ и 10 „против“ предлогот на Ирена Стерјовска – Локвенец Советот да покрене постапка за врше на контрола над материјалното и финансиското работење пред надлежен орган за надзор е усвоен и барам од службите да се дополни Одлуката која што ја донесува Советот за утврдување на Финансискиот Извештај за работењето на ЈКП „Водовод и канализација„ за период од 01.07.2021 година до 30.09.2021 година.

По **ЧЕТВРТАТА** точка од дневниот ред: - Одлука за давање согласност на тримесечниот извештај за финансиското работење на ЈКП „Комуналец“ - Прилеп за период од 01.07.2021 година до 30.09.2021 година, ја молам г-ѓа Ирена Стерјоска Локвенец-претседател на Комисијата за финансирање и буџет да го поднесе Извештајот по однос на оваа точка. Повелете г-ѓо Стерјовска.

**ИРЕНА СТЕРЈОВСКА - ЛОКВЕНЕЦ:**

Како четврта точка на седницата на Комисијата за финансирање и буџет при Советот на Општина Прилеп беше Предлог - Одлука за давање согласност на тримесечниот извештај за финансиското работење на ЈКП „Комуналец“ - Прилеп за период од 01.07.2021 година до 30.09.2021 година. На истата се разви дискусија. Беа присутни директорот на ЈКП „Комуналец“ и службите од истото претпријатие. Се разви одредена дискусија во однос на Финансискиот Извештај и во однос на целокупното работење на претпријатието. На крај точката беше ставена на гласање и со 4 гласа „против“ и 1 „за“ предлагаме како Комисија за финансирање и Буџет, четвртата точка да не биде усвоена и согласно член 36 став 2 од Законот за ЛС: „Доколку Советот не ги усвои извештаите од ставот 1 од точките 7 и 9 на овој член може да се покрене постапка за вршење на контрола над материјалното и финансиското работење пред надлежниот орган за надзор, па од тука предлагаме во Предлог - Одлука за давање согласност на тримесечниот извештај за финансиското работење на ЈКП „Комуналец“ - Прилеп за период од 01.07.2021 година до 30.09.2021 година да се внесе нов член кој ќе гласи исто како и предходните точки: Советот да покрене постапка за вршење на контрола над материјалното и финансиското работење пред надлежн орган за надзор. Предлагаме предложениот текст да биде усвоен во целост. Благодарам.

**ДЕЈАН ПРОДАНОСКИ:**

Почитувани советници отворам претрес по оваа тоачка. Повелете г-дине Јованоски, се извинувам. Баравте збор, прво предлагачот извинете. Повелете, повелете г-дине Велески.

**САШО ВЕЛЕСКИ:**

Почитувани советници, почитуван претседател на Совет ви благодарам што ми давате можност да се изјаснеме како предлагачи на оваа точка.Следејќи ја дискусијата и работата на Советот и бидејќи бев присутен и на Комисијата за финансирање и буџет, можам да заклучам дека на Комисијата се разви дискусија,беа презентирани фактите и аргументите за еден ваков извештај, во кој што и во минатите тромесечни ивештаи нагласувавме со ваква ценовна политика и со вакви тековни движења во државата и со моменталната ситуација со чување и оставањето на ЈКП во една статускво ситуација во која се наоѓа сега, ќе биде под стален притисок на зголемување на расходната страна и при перманентно повторување, односно зачувување на статусот и висината на приходната страна. Главните аномалии кои што се јавуваат во ЈКП и прикажаната загуба во последните два квартали се должи пред се најповеќе од законската уредба за усогласување на минималната плата, која што во април месец е донесена на ниво на држава и кое што нашето ЈКП мораше да ги примени тие законски одредби и да се коригира во бодот на основната плата, така да најголемата ставка од 74 %, односно 37.670.700 денари е бруто плата исплатена на работниците во овој квартал, кој што се разликува во многу од минатите квартали, каде што платата беше под минималната законски опрделена во тој период. Сакам да ви кажам, да ве упатам, тој што го прочитал материјалов видел дека за акумулираната загуба за третиов квартал, најголем придонес има висината на платата и како таква, ако во идно време продолжи истата политика на цени во ЈКП, било кој што стои до оваа говорница и било кој што е од другата страна ќе се судруваме со исти проблеми и ЈКП ќе го доведеме во ситуација да има нарушена ликвидност во работењето и основната дејност да му биде отежната во работењето. Гледам дека праксата ќе продолжи и после оваа моја дискусија како на Комисија, така и на Совет сакам да ве информирам дека одлуката што ја носите е закаснета бидејќи е законска одредба, а ние веќе имаме распишано тендер и веќе сме во постапка за отпочнување комерцијална финансиска ревизија во ЈКП и до крајот на годината ќе биде завршена истата. Значи може оваа точка сакате гласајте ја, сакате не, ваше право, легитимно право на Советот, али ние веќе како ЈКП имаме почнато со постапка за внатрешна ревизија за финансиско комерцијално работење за овој период. Исто така и сите финансиски резултати можете да ги најдете и на нашата ВЕБ страница, така да имаше доволно време да се спремите и да издржите едно поквалитетно обраќање и кои се причините за вашите идни гласања или постапки, кои што е легитимно како Совет да ги носите. Значи ви стоиме комплетно на располагање за каква сакате ревизија, али ова претпријатие ако продолжи со истите цени од 2009 година и уште ако следи зголемување на најниската плата на ниво на држава, уште повеќе ќе се оптерети работењето на ЈКП. Ако заеднички со консензус ние овдека не донесеме одлука да се коригираат цените како према физички, така и према јавните субјекти, а исто така и према Општината за одржување на јавно-прометните површини. И сега да не должам во интерес на времето ги повикувам сите советници да гласаат за одлуката втора за ревизија да се донесе одлука по член 36 од Законот за ЛС, значи Советот може да формира комисија. Да формирате комисија и уште утре комисијата нека дојде во нашето ЈКП ви стоиме комплетно на располагање. А исто така од извесно време на нашата ВЕБ страница имате отворено согласно законските одредби, стои можност за секој што се сомнева во коруптивно работење да пријави до надлежните органи корупција, неправилно работење и ви стоиме на располагање за целосна ревизија. И ве повикувам сите советници да гласате за една ваква одлука, а ние од утре си продолжуваме со редовната ревизија, односно во месец декември ќе ја почнеме таа ревизија. За други прашања пошто гледам дека не отвараме материјална расправа, да ви кажеме кои се причините за ваквата лоша состојба во ЈКП, да не се оптеретувате да поставувате прашања за вработени и слично, од јануари до сега за 14 души е зголемено ЈКП со број на вработени, а платите се зголемени за 3,5 милиони за секој квартал. Значи бројот на вработени учествува 10 % од вкупното оптеретување од расходната страна по однос на плати. Ви стоиме на располагање за сите прашања, се сомневам дека ќе има прашања и инсистирам донете ја одлуката сите советници и од утре да почнеме одма да правиме ревизија во ЈКП. Благодарам.

**ДЕЈАН ПРОДАНОСКИ:**

Ви благодарам. Повелете г-дине Јованоски.

**ИВАН ЈОВАНОСКИ:**

Почитувани колеги значи еве околу оваа точка за ЈКП „Комуналец“ значи колку е се неосновано матно и излишно. Значи безидејноста и немањето на капацитет на „Комуналец“ доведува до ситуација во која одговорното луце во овој момент бара покачувања на цената, на сметките за комунали што директно ќе го оптерети буџетот на секој граѓанин. Или како друга опција предлагаат намалување на обемот на работа или субвенционирање од Локалнава самоуправа. Што нема никаква логика. Прашањето што би го имале на ова ниво и онака е сведено на минимум одржувањето на хигиенава на градов. Значи од хигиена до се и сешто. Дали под намалување на работа се подразбира можда и под намалување на број на вработени во „Комуналец“? Затоа што не е потенцирано, затоа што во секој случај секое од овие сценарија се катастрофални. Прва работа извршни побарувања, нема увид за пресуди на овие побарувања. Овдека станува збор со голем прашалник. Околу 10.000 евра штета е направена од страна на одговорните лица за неисплатени обврски на вработени кои добиле правосилни пресуди и сега се исплаќаат пресуди со затезни камати, а во исто време „Комуналец“ исплаќа околу 6.000 евра за јубилејни награди. Во ред заслужено и да биде иронијава уште поголема на надоместок, јас прво незнам што значи н надоместок во ј надоместок се над 100.000 евра потрошени, околу 3.000 евра за такси превоз има потрошено ЈКП „Комуналец“, 3.300 евра за спонзорство. Спонзорство за шо, на кого, каде, а се жалите дека работите со загуба. Мене не ми е јасно. Друга работа 140.000 евра од вкупните трошоци во еден квартал правиме муабет се наведени за услуги, надоместоци на вработените и други останати трошоци. Ова ви е многу мудро, и други, и други, друго, разно значи... Која е потребава од вкупно вработениве 409, новите 14 лица да бидат вработени преку приватна Агенција за вработување: Приватна Агенција за вработување зема 7 % провизија од платата на вработениот и башка ЛС плаќа енормни суми „за услугава“ што ја врши таа. Е сега јас овде имав прашање до градоначалникот во врска со ова. Која е потребата за ангажирање на приватна Агенција за вработување за вработување со оглед на тоа што постои државна Агенција за вработување, која не наплаќа провизија и дали планирате да продолжи оваа пракса понатаму? Значи нема логика да ангажираме приватна фирма,кога веќе си постои државна фирма, државно претпријатие. Е сега има набавено „Фијат добло“, „Рено Канго“, кои се пишани 20.000 евра без никакво образложување. Дали се работи за исплатена рата, дали станува збор за нови возила. Ако станува збор за нови возила дали е рата? Дали станува збор за половни возила и дали се целосно исплатени? Не е ништо појаснето. И најбитно прашање кое не засега како граѓани до „Комуналец“, поради нелогичната сума на приходи,колкав е процентот на наплата на комуналии во градов? Нигде тоа никој не го спомна. Колкав е процентот на наплата на комуналии во градов, според бројот на домаќинства во Општина Прилеп? Исто што е интересно 30 тони гориво се потрошени во трет квартал, 30 тони гориво и тоа е грубо околу 120 тони на годишно ниво. Тоа се 350 литри гориво дневно, ај нека направи некој една проста математика што се постигнува со 350 литри гориво дневно. Ова е пресметка ако секое возило 24 сати секој ден во месецот, триесет дена во месецот. За резервни делови потрошени 35.000 евра, 5.000 евра за мобилни телефони, 1.200 за фиксна телевонија, 1.000 евра за интернет услуги, 1.900 евра за поштенски услуги, а има курир, 1.700 евра за лепење на гуми. Колку пати мене ми се скинала гума мене не ми е јасно едно лепење на гуми колку кошта 100 до 500 денари, колку незнам? Не е ништо прецизно јасно потенцирано. 31.000 евра за три квартали трошоци направени низ лавиринти за изгубени спорови со камати. Дали постои лице кое би сносило еднаш одговорност за изгубениве спорови затоа што на луѓето не им се исплатени плати на време? Највероватно нема во брз период, али ќе има. На кратко околу 1.000.000 евра за нелогични шизофрени фиктивни ставки, народот плаќа трошоци во мандат и притоа никој не одговара за ова. Таа е причината за дотраење на возен парк на „Комуналец“ низ мизерната чистота на градов паркови одржување, градски гробишта и се и сешто. Доколку овие трошоци би биле пренаменети за решавање на проблеми од долгорочен карактер јас би го зел како пример Општинава што секоја година е оштетена по 200.000 евра за тендер за чистење на снег, 200.000 евра за едно претпријатие ако бидат пренаменети средствата правилно, може да купи 4 камиони за чистење на снег и да биде долгорочно тоа решено. Како капаче на ова прв квартал добивка „Комуналец“ е 50.000 евра, втор квартал е загуба од 5.000 евра и трет квартал е добивка од 39.000 евра, што значи дека „Комуналец“ моментално е во добивка 5.000 евра. Јас незнам која е причинава претпријатиево работи во добивка, а бара покачување на комуналниве такси. Заклучок онаа наша анегдота кај народот од државно не бива ништо може да падне слободно во вода. Значи главен проблем кај секое јавно претпријатие, секоја јавна иституција државна се неадекватните корупирани поединци на позиција што раководат со наши пари, со државни пари. Со поштен кадар и мудра прераспределба на средствата многу лесно можеме да го препородиме секое јавно претпријатие да биде и рентабилно и граѓаните да ги добиваат услугите адекватно спрема нивната наплата. Е сега оваа топка е како и претходниве давање на зелено светло за декриминализација на очигледен криминал затоа левица гласа „против“. А правово на збор малце ќе го злоупотребам уште еднаш затоа што луѓево се присутни да се стави точка на дневен ред за опожарените бараки според член 45 од Деловникот. Член 45 од Деловникот вели многу јасно. Значи истиов, на истиов член се повикуваше Ирена Стерјовска, али Ирена на истиов член се повика. Решението за свикување на Совет, денот, часот, местото во ред, предлогот за дневен ред и материјалите по прашањата што се предмет на расправа им се доставуваат на членовите на Советот најдоцна 3 дена пред денот определен за одржување на седницата. Советот во итни случаи, претседателот може да свика седница во рок покус од 7 дена и самата седница без расправа. Член 45 овдека е битен,доколку е итен во писмена форма да се образложи итноста. На седницата најпрво се одлучува за итноста без претрес. Значи одлучува итност без претрес од Советот, а не од претседателот на Совет.

**ДЕЈАН ПРОДАНОСКИ:**

Ова се однесува на седницата, а не на точките на дневен ред. Добро прочитајте го тоа и ве молам држете се на точката на дневен ред, а тоа е расправа.

**ИВАН ЈОВАНОСКИ:**

Толку беше расправата околу „Комуналец“. Јас овие ви ги давам уште еднаш, попис на движен и недвижен имот во Општина Прилеп и на секое јавно претпријатие за да ги знам јас стартниве позиции и итно активирање на Солидарниот фонд со цел реконструкција на државниот имот и решавање на станбенотопрашање кај семејствата што им настрадаа домовите во пожарот во социјалните бараки. Значи луѓето не бараа оштетување од 30.000 денари, луѓето бараа да ги реизградат домовите. И ако ова не го сметате за точка на дневен ред, алал ви вера.

**ДЕЈАН ПРОДАНОСКИ:**

Ви благодарам. Дали некој друг се јавува за збор? Повелете директоре.

**ДЕЈАН ПРОДАНОСКИ:**

Ви благодарам. Дали некој друг се јавува за збор? Повелете директоре.

**САШО ВЕЛЕСКИ:**

Благодарам. Во интерес на почитуваните советници мислам дека се што ќе кажам ќе биде излишно. Поканувам утре во 8,оо часот да дојдете кај мене во канцеларија да ги пријавите, незнам со колкава жештина искажани зборови, да ги аргументирате, па да ви дадеме адекватен одговор, да не ја злоупотребуваме говорницава да се докажуваме. Значи јас не џабе ви кажав, многу работи се измешаа, очигледно ви треба многу повеќе време да се научите за текот на работењето на ЛС, водењето на седниците на Деловникот, што може, што не може и ќе ве замолам ова истото и по друг начин да го кажете, па да можеме да се докажуаме. Значи пак ве убедувам дојдете утре во 8,оо, а сите советници ве молам одма да ја донесете одлуката за ревизија и уште одма да полчнете да правите финансиска комерцијална ревизија. А инаку оние штети, оштети да бевте во тек со работите ќе знаевте дека само 10 милиони денари, скоро 10, а можеби и повеќе се одлеаа од сметката на комуналното претпријатие баш за тие тужби кои некој не ги почитувал колективните договори и Синдикатот и сета таа штета ја плаќаше јавното комунално претпријатие и уште нешто минорно околу 500.000 покрај тие 10 милиони неисплатени обврски кон вработените по однос на Колективен договор и мислам дека Левица и вашата ориентација лево ориетирани треба да ги почитувате колективните договори на синдикатите и да бидете во нивна заштита, а не да ги злоупотребувате нивните барања и нивните законски следувања према колективните договори и да кажувате дека некој е корумпиран и дека се криминализира кој ги исплаќа истите. Инаку Н значи новогодишна, Ј јубилејна, награда која што по Деловникот и колективните договори на комунални дејности во ЈП сме должни да исплатиме. Јас сум горд што успеавме оваа година да собереме средства да исплатиме за 2020 година еден поголем дел од тие средства, останува уште нешто од К 15 да исплатиме на работниците до крајот на годинава, па за 2021 година со Господ напред и со ваша помош ќе им ги исплатиме на работниците сите трошоци и сите побарувања што им следуваат по Колективен договор и очекуваме од вас како Левица – лево ориентираа партија кои што се борите за правата а работниците, да не поддржите во исплатата на тие средства. Благодарам.

**ДЕЈАН ПРОДАНОСКИ:**

Ви благодарам. Дали некој друг се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "за" усвојување на Одлука за давање согласност на тримесечниот извештај за финансиското работење на ЈКП „Комуналец“ - Прилеп за период од 01.07.2021 година до 30.09.2021 година? Молам да крене рака.

 Кој е "против", кој е "воздржан"?

 9 членови на Советот гласаа "за" и 16 "против".

 Констатирам дека со 9 гласови „за“ и 16 „против“ Одлуката не е усвоена.

Со оглед на тоа дека колешката Ирена Стерјовска – Локвенец даде предлог да Одлуката за финансиското работење на ЈКП „Комуналец“ – Прилеп, да се дополни со уште 1 член, а тоа е Советот на Општина Прилеп да покрене постапка за вршење контрола над материјално финансиското работење пред надлежен орган, па предлогот на Ирена Стерјовска – Локвенец го ставам на гласање.

 Кој е "за" предлогот на колешката Ирена Стерјовска - Локвенец?

 Кој е "против", кој е "воздржан"?

 25 членови на Советот гласаа "за".

 Констатирам дека предлогот на колешката Ирена Стерјовска – Локвенец, одлуката да се дополни со членот кој гласи: Советот на Општина Прилеп да покрене постапка за вршење контрола над материјално финансиското работење пред надлежен орган со 25 гласови „за“, предлогот е усвоен.

Барам од службите Предлог – Одлуката, односно сега Одлуката за финансиското работење на ЈКП „Комуналец“ – Прилеп да биде дополнета согласно текстот на предлогот на колешката Ирена Стерјовска – Локвенец.

По **ПЕТТАТА** точка од дневниот ред: - Одлука за давање согласност на тримесечниот извештај за финансиското работење на ЈОУ Дом за стари лица ,,Киро Крстески-Платник’’- Прилеп за период од 01.07.2021 година до 30.09.2021 година, ја молам колешката Ирена Стерјовска – Локвенец, претседател на Комисијата за финансирање и буџет да го поднесе Извештајот по однос на оваа точка. Повелете г-ѓо Стерјовска – Локвенец.

**ИРЕНА СТЕРЈОВСКА ЛОКВЕНЕЦ:**

Петта последна точка на Комисијата за финансирање и буџет, која што денес ја разгледавме беше Предлог - Одлука за давање согласност на тримесечниот извештај за финансиското работење на ЈОУ Дом за стари лица ,,Киро Крстески-Платник’’- Прилеп за период од 01.07.2021 година до 30.09.2021 година. На Комисијата имаше представник од ЈОУ кој што ја образложи финансиската состојба на установата. Во моментов во овој Квартален извештај покажуваат одредена загуба, од она колку што се сеќавам од 505.441 денар, ќе видиме четвртиот Квартален Извештај во која насока ќе се одвива, но во однос на тоа што прикажуваат загуба, ние како членови на Комисијата за финансирање и буџет се произјаснивме со 4 гласа „против“ и 1 „за“, оваа петта точка да не биде усвоена и согласно член 36 став 2 од Законот за локална самоуправа, доколку Советот не ги усвои извештаите од ставот 1, точките 7 и 9 на овој член, може да покрене постапка за вршење на контрола над материјалното и финансиското работење пред надлежниот огран за надзор. Па од тука во Предлог-Одлуката за Кварталниот Извештај на Домот за стари лица да се внесе нов член, кој ќе гласи: Советот да покрене постапка за вршење на контрола на материјалното и финансиското работење пред надлежен орган за надзор. Предлагаме точката да биде прифатена во предложениот текст. Благодарам.

**ДЕЈАН ПРОДАНОСКИ:**

Ви благодарам. Отворам претрес по точката. Дали некој бара збор?

Бидејќи никој не бара збор ги молам членовите на Советот, да се изјаснат.

Кој е "за" усвојување на Одлука за давање согласност на тримесечниот извештај за финансиското работење на ЈОУ Дом за стари лица ,,Киро Крстески-Платник’’- Прилеп за период од 01.07.2021 година до 30.09.2021 година? Молам да крене рака.

Кој е "против", кој е "воздржан"?

9 членови на Советот гласаа "за" и 17 "против".

Констатирам дека со 9 гласови „за“ и 17 „против“ Одлуката не е усвоена.

Предлогот на колешката Ирена Стерјовска – Локвенец за дополнување на Одлуката со уште еден член кој гласи: Советот да покрене постапка за вршење на котрола над материјалното и финансиското работење пред надлежен орган за надзор, го ставам на гласање.

Кој е "за" усвојување на предлогот на Ирена Стерјовска - Локвенец? Молам да крене рака.

Кој е "против", кој е "воздржан"?

17 членови на Советот гласаа "за" и 9 "против".

Констатирам дека со 17 гласови „за“ и 9 „против“ предлогот е усвоен. И барам од службите да ја изменат одлуката која што ние на седница ја донесуваме.

Констатирам дека дневниот ред е исцрпен и седницата е завршена.

По исцрпувањето на дневниот ред, седницата заврши во 15,05 часот.

 Број 09 - 2667/1 ПРЕТСЕДАТЕЛ

 15.11.2021 година на Советот на Општина Прилеп

 П р и л е п Дејан Проданоски

СТЕНОГРАФ

Горица Чатлеска